

09. 06. 2021

**Utlysning av Etikkprisen 2021**

I år er deles Etikkprisen ut for 10. gang. Etikkprisen ble delt ut for første gang i 2011 da *Samarbeid om etisk kompetanseheving* var et prosjekt. I fjor ble det ingen utdeling av prisen fordi kommunene var opptatte med å håndtere koronapandemien og ikke skrive søknader om priser, men i år håper vi at det igjen er tid til å løfte frem eget etikkarbeid.Prisen deles ut til en kommune/bydel/virksomhet som driver et systematisk praktisk etikkarbeid hvor målsettingen er å styrke brukerens opplevelse av verdighet og integritet i de kommunale helse- og omsorgstjenestene.

Etikkprisen har tidligere blitt vunnet av Bærum kommune (2019), Flora kommune (2018), Sykehjemsetaten i Oslo kommune (2017), Askim kommune (2016), Larvik kommune (2015), Haugesund kommune (2014) Sula kommune (2013), Halden kommune (2012) og Gjøvik kommune (2011).

**Om prisen**

Etikkprisen skal synliggjøre og løfte det systematiske etikkarbeidet i de kommunale helse- og omsorgstjenestene. Prisen skal også stimulere kommunene til ytterligere satsing på systematisk etisk kompetanseheving.

**Etikkprisen består av 100 000,‐ samt et diplom.**

Midlene går til kommunen/bydelen/virksomheten, og skal brukes i kommunens/bydelens/virksomhetens etikkarbeid, for eksempel til faglig utvikling, studier og formidlingsformål.

**Kriterier**

Fagjuryen vektlegger:

* at brukernes opplevelse av verdighet og integritet er styrket
* at den etiske kompetanse hos ledere og medarbeidere er styrket
* at etikkarbeidet bedrer kvaliteten på tjenestene
* at brukermedvirkning styrkes
* Etikkarbeidet engasjerer ledere og medarbeidere i organisasjonen
* Etikkarbeidet er forankret i kommunen (toppleder‐, mellomleder‐, medarbeidernivå)
* Etikkarbeidet er systematisk, varig og dokumenteres.

I tillegg vil nytenkning, kreativitet og innovative løsninger i etikkarbeidet vektlegges.

**Det er mulig for kandidater som har søkt tidligere år å søke igjen.**

**Praktiske detaljer**Søknadsskjema med beskrivelse sendes til chs@ks.no innen onsdag 20. oktober 2021

Søkere bes om å benytte mal for søknadsskjema til Etikkprisen. Både søknadsskjema og informasjon om Etikkprisen 2021 ligger på satsingens nettside på KS.no.

Fagjuryen samles i starten av november, og alle søkere får i etterkant av møtet en e-post om de er nominert eller ikke. Alle søkere får en uttalelse fra juryen.

Fagjuryen består i år av:

* Nils Røhne, ordfører i Stange kommune (leder av fagjuryen)
* Anneline Svensen, Helse og omsorgsdepartementet
* Thorstein Ouren, seniorrådgiver i Helsedirektoratet
* Bjørn Sjøvold, regionsdirektør for KS Viken
* Ingvar Skjerve, Leder Seksjon Helse og Sosial. Fagforbundet.
* Trygve Johannes Lereim Sævareid, forsker på Senter for medisinsk etikk v/UiO
* Mildrid Haugrønning Søndbø, leder av rådet for sykepleieretikk, Sykepleieforbundet
* Anne Jesperud Kittelsen, enhetsleder for Senter for fagutvikling og forskning. Sykehjemsetaten, Oslo kommune
* Erik Seierstad, lekmann

Christine Haga Sørlie, som er leder for satsingen Samarbeid om etisk kompetanseheving i KS er sekretær for juryen og spørsmål kan rettes til henne på mailadresse chs@ks.no

Prisen deles ut på et høytidelig arrangement i desember i regi av *Samarbeid om etisk kompetanseheving*. Dato og program kommer senere.

